Diari Oficial de la Generalitat Valenciana


Sumari del DOGV 6834, del 06-08-2012 (2012/7815)

DECRET 126/2012, de 3 d'agost, del Consell, pel qual es complementa la declaració de Bé d'Interés Cultural del castell de Polop de la Marina, siti en el terme municipal de Polop, per mitjà de la delimitació del seu entorn de protecció i l'establiment de la seua normativa de protecció.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/08/03/126/dof/vci/html**

### Dades del document

Número de DOGV
:   6834

Data del DOGV
:   06-08-2012

Secció del DOGV
:   I. DISPOSICIONS GENERALS

Número del document
:   2012/7815


Data del document
:   03-08-2012

Organisme emissor
:   Conselleria de Turisme, Cultura i Esport

Tipus de document
:   Decret

Descriptors 

:   * Polop
    * legislació
    * ben cultural
    * protecció del patrimoni
    * patrimoni arquitectònic

DECRET 126/2012, de 3 d'agost, del Consell, pel qual es complementa la declaració de Bé d'Interés Cultural del castell de Polop de la Marina, siti en el terme municipal de Polop, per mitjà de la delimitació del seu entorn de protecció i l'establiment de la seua normativa de protecció. [2012/7815]
PREÀMBUL
La disposició addicional primera de la Llei 4/1998, d'11 de juny, de la Generalitat, del Patrimoni Cultural Valencià, considera Béns d'Interés Cultural integrants del patrimoni cultural valencià tots els béns existents en el territori de la Comunitat Valenciana que a l'entrada en vigor de esta ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'un expedient individualitzat com en virtut del que establix l'article 40.2 de la dita llei i en les seues disposicions addicionals primera i segona. En virtut de l'atribució legal de condició monumental continguda en les disposicions addicionals primera i segona d'esta última norma, el castell de Polop de la Marina, siti en el terme municipal de Polop, constituïx, doncs, per ministeri de la llei, un Bé d'Interés Cultural amb la categoria de Monument.
En aplicació del que disposa la disposició transitòria primera, apartat 2, de la Llei 4/1998, d'11 de juny, de la Generalitat, del Patrimoni Cultural Valencià, la Conselleria de Turisme, Cultura i Esport pot complementar amb les noves mencions i determinacions d'esta llei les declaracions produïdes amb anterioritat a la seua entrada en vigor.
Mitjançant resolució de 21 de novembre de 2011, de la Conselleria de Turisme, Cultura i Esport, es va acordar incoar l'expedient per a complementar la declaració de Bé d'Interés Cultural del castell de Polop de la Marina, siti en el terme municipal de Polop, per mitjà de la delimitació del seu entorn de protecció i l'establiment de la seua corresponent normativa protectora. L'expedient incoat es va sotmetre al tràmit d'informació pública.
De conformitat amb el que exigix l'article 27, apartat 5, de la Llei 4/1998, d'11 de juny, de la Generalitat, del Patrimoni Cultural Valencià, es va sol·licitar un informe del Consell Valencià de Cultura i de la Reial Acadèmia de Belles Arts de Sant Carles.
En compliment del que disposa l'apartat 6 de l'article 27 de la Llei 4/1998, d'11 de juny, de la Generalitat, del Patrimoni Cultural Valencià, s'ha conferit audiència a l'Ajuntament de Polop i als interessats. També s'han demanat els informes exigits per l'article 43 de la Llei del Consell, sense que les administracions consultades en el tràmit d'elaboració reglamentària hagen formulat cap objecció.
S'han complit tots els tràmits preceptius legalment previstos per a la complementació de la declaració de Bé d'Interés Cultural del castell de Polop de la Marina, siti en el terme municipal de Polop. D'esta manera s'ha integrat el contingut de la declaració amb les noves determinacions que exigix la Llei 4/1998, d'11 de juny, de la Generalitat, del Patrimoni Cultural Valencià, d'acord amb la facultat que arbitra la disposició transitòria primera, apartat 2, d'esta norma.
En virtut del que exposa, a proposta de la consellera de Turisme, Cultura i Esport i amb la deliberació prèvia del Consell, en la reunió del dia 3 d'agost de 2012,
DECRETE
Article 1. Objecte
El present decret té com a objecte complementar la declaració de Bé d'Interés Cultural del castell de Polop de la Marina, siti en el terme municipal de Polop, per mitjà de la delimitació del seu entorn de protecció i l'establiment de la corresponent normativa protectora en l'articulat que es transcriu a continuació.
Article 2. Règim del monument
El castell de Polop de la Marina és un Bé d'Interés Cultural amb la categoria de Monument i es regirà pel que disposa el capítol III del títol II de la Llei 4/1998, d'11 de juny, de la Generalitat, del Patrimoni Cultural Valencià, així com pels Plans Especials de Protecció que si és el cas s'aproven i aconseguixen validació patrimonial.
Article 3. Usos permesos
Els usos permesos seran tots aquells que siguen compatibles amb la posada en valor i gaudi patrimonial del Bé i contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei 4/1998, d'11 de juny, de la Generalitat, del Patrimoni Cultural Valencià.
Article 4. Règim general d'intervencions en l'entorn
Fins que no s'aprove el Pla Especial de Protecció, qualsevol intervenció que pretenga realitzar-se en l'entorn de protecció del Monument requerirà l'autorització prèvia de la conselleria competent en matèria de cultura. L'autorització s'emetrà aplicant els criteris del present decret, i si no n'hi ha, els enumerats en els articles 38 i 39 de la Llei 4/1998, d'11 de juny, de la Generalitat, del Patrimoni Cultural Valencià. Transcorregut el termini de tres mesos, la sol·licitud s'entendrà denegada per silenci administratiu.
La proposta d'intervenció haurà de definir el seu abast i anar acompanyada de la documentació tècnica oportuna. També haurà d'especificar la ubicació parcel·lària, així com adjuntar les fotografies que permeten constatar la situació actual i la seua transcendència patrimonial.
Article 5. Excepcions al règim general d'intervencions
Sense perjuí del que disposa l'article anterior, per mitjà d'un informe tècnic municipal motivat es podrà derivar la no-necessitat del tràmit autoritzatori previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior dels immobles.
En estos casos, l'Ajuntament de Polop comunicarà a la conselleria competent en matèria de cultura, en el termini de deu dies, la concessió de la llicència municipal, adjuntant, com a mínim, l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article 6. Actuacions il·legals
La contravenció del que preveuen els articles precedents determinarà la responsabilitat de l'ajuntament o dels promotors en els termes establits en l'article 37 de la Llei 4/1998, d'11 de juny, de la Generalitat, del Patrimoni Cultural Valencià.
Article 7. Criteris d'intervenció
1. Es mantindrà la parcel·lació històrica de l'entorn.
2. Seran mantingudes les alineacions històriques de l'edificació conservades fins a l'actualitat.
3. Els edificis tradicionals de l'entorn, pel l'alt valor ambiental i testimonial d'una arquitectura i tipologia que el caracteritza, hauran de mantindre les fatxades visibles des de la via pública, preservant i restaurant els seus caràcters originaris.
4. El nombre de plantes permeses és l'originari en els edificis anteriors a 1940, en la resta no se superaran les tres altures (planta baixa i una més cambra). S'autoritzen els soterranis però queden prohibits els semisoterranis. Els edificis que superen este nombre de plantes es regiran pel règim de fora d'ordenació. A este efecte, en els supòsits en què concloguen la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors o una substitució voluntària d'estos, els seran aplicables les ordenances de protecció d'esta normativa. Tot això sense perjuí de la possible aplicació a estos immobles de l'article 21 de la Llei 4/1998, d'11 de juny, de la Generalitat, del Patrimoni Cultural Valencià.
5. La altura de cornisa màxima és de 9 metres per a tres plantes i 7 metres per a dos plantes.
6. Las cobertes, d'acord amb la tipologia de la zona, estaran en el cos principal de l'edifici la profunditat edificable del qual oscil·larà entre 8 i 11 metres. Seran inclinades, de teula d'àrab, amb pendent comprés entre 25% i 40%, a dos aigües i carener d'altura màxima 2,25 metres respecte de la línia de cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.
7. Las noves edificacions s'adequaran amb caràcter estètic a la tipologia i als acabats tradicionals de Polop, atenent la fatxada les disposicions següents:
a) La longitud dels ràfols estarà compresa entre 30 i 100 centímetres, amb materials propis de Polop.
b) Impostes, motlures, cèrcols, acabaments ornamentals i la resta d'elements compositius tindran una longitud màxima de vol de 15 centímetres.
c) Els buits de fatxada seran de proporció vertical, amb la possible excepció de plantes baixes o cambres, segons la tipologia compositiva del municipi.
d) Els balcons seran de barana metàl·lica, amb una amplària màxima de vol de 40 centímetres, 15 centímetres de cantell i longitud màxima de 1.80 metres. Es prohibixen els miradors.
e) Els tancaments seran de fusta. Es recomanen les contrafinestres.
f) Es prohibixen les persianes, excepte les persianetes exteriors enrotllables tradicionals.
8. L'ús permés en esta zona serà el residencial. S'admetran els següents usos, sempre que mostren la seua compatibilitat amb les arquitectures tradicionals de la zona:
a) Magatzems.
b) Locals industrials ubicats en planta baixa.
c) Locals d'oficina.
d) Ús comercial.
e) Religiós.
9. A fi de conservar el paisatge tradicional del castell entre el carrer de circumval·lació i les parcel·les cadastrals 483, 484 i 570 del polígon cadastral 4, no es permetrà cap edificació per a qualsevol ús. Es permeten els usos agrícoles, forestals i les zones verdes.
Article 8. Preservació de la silueta paisatgística i arquitectònica
Totes les actuacions que puguen tindre incidència sobre la correcta percepció i la dignitat en l'estima de l'escena o el paisatge urbà del Monument i el seu entorn, com és el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupació de la via pública, etc., o com pot ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de caire semblant i mateixes conseqüències, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat al·ludits abans.
Article 9. Elements impropis
Queda proscrita la introducció d'anuncis o publicitat exterior als plans de fatxada dels edificis que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat, sol·licite i obtinga autorització expressa.
Article 10. Béns de Rellevància Local
Són Béns de Rellevància Local amb la categoria de Monuments d'Interés Local la parròquia de Sant Pere Apòstol, sítia en la parcel·la 1 de l'illa cadastral 3907; el santuari de la Divina Aurora, siti en la parcel 15 de l'illa cadastral 2915 i el viacrucis siti en el camí en pendent que unix la part alta del nucli urbà i el cementeri, així com la casa senyorial del carrer Trinquet núm. 6, parcel·la 8 de l'illa cadastral 3900. Tots estos hauran d'incloure's, d'acord amb el que establix el Decret 62/2011, de 20 de maig, del Consell, pel qual es regula el procediment de declaració i el règim de protecció dels Béns de Rellevància Local, en el Catàleg Municipal de Béns i Espais Protegits, amb esta expressa tipificació protectora. Fins a eixe moment, estos béns queden subjectes al que disposen els articles 2 i 3 de la present normativa de protecció.
Article 11. Patrimoni arqueològic
En qualsevol intervenció que afecte el subsòl de l'immoble o el seu entorn de protecció, serà aplicable el règim tutelar establit en l'article 62 de la Llei 4/1998, d'11 de juny, de la Generalitat, del Patrimoni Cultural Valencià, per a la salvaguarda del patrimoni arqueològic.
Article 12. Delimitació de l'entorn de protecció del Bé
L'entorn de protecció del Bé d'Interés Cultural queda definit, tant literalment com gràficament, en els annexos I i II del present decret. La documentació complementària obra en l'expedient corresponent.
DISPOSICIÓ ADDICIONAL
Única. Inscripció en l'Inventari General del Patrimoni Cultural Valencià
La present complementació de la declaració monumental s'inscriurà en la Secció Primera de l'Inventari General del Patrimoni Cultural Valencià.
DISPOSICIÓ FINAL
Única. Entrada en vigor
El present decret es publicarà en el Boletín Oficial del Estado i entrarà en vigor l'endemà de la publicació en el Diari Oficial de la Comunitat Valenciana.
Valencia, 3 d'agost de 2012
El president de la Generalitat,
ALBERTO FABRA PART
La consellera de Turisme, Cultura i Esport,
LOLA JOHNSON SASTRE
ANNEX I
Delimitació literal de l'entorn de protecció del monument
Justificació de la delimitació proposada
El criteri general seguit per a la delimitació de l'entorn de protecció consistix a incloure dins de la seua àrea els següents elements urbans:
1. Parcel·les que limiten directament amb la que ocupa el Bé d'Interés Cultural en les qual qualsevol intervenció que es realitze pot afectar el bé, tant visualment com físicament.
2. Parcel·les que donen al mateix espai públic que el Bé d'Interés Cultural i que constituïxen l'entorn visual i ambiental immediat i en el qual qualsevol intervenció que es realitze pot suposar una alteració de les condicions de percepció del bé o del caràcter de l'espai urbà.
3. Espais públics en contacte directe amb el Bé d'Interés Cultural i les parcel·les enumerades anteriorment i que constituïxen part del seu ambient urbà immediat.
4. Edificacions o qualsevol element del paisatge urbà o no urbanitzable que, encara que no tinguen una situació d'immediatesa amb el Bé d'Interés Cultural, afecten de forma fonamental la percepció d'este.
L'àmbit urbà de protecció del castell es troba inclòs en un nucli històric tradicional, així denominat per la legislació urbanística.
Delimitació literal de l'entorn de protecció
Origen: extrem nord-oest de la parcel·la cadastral 300 del polígon, punt A.
Sentit: horari.
Línia delimitadora: des de l'origen, la línia recorre les mitgeres oest de les parcel·les 300, 301 i 307 fins a travessar l'illa cadastral 3890 entre les parcel·les 8 i 10. Travessa el carrer Ravalet i envolta l'illa 3891 fins a travessar-la per la mitgera entre les parcel·les 9 i 10. La línia seguix a l'oest pel carrer de Sant Vicent i recorre les parts posteriors de les parcel·les 21 i 15, 14, 13 i 12 de l'illa 2900 i la 1 de la 2903. Envolta les parcel·les 16, 13, 12, 11, 10, 9, 8, 7, 6, 5 i 4 de la 2915, prosseguix al nord-est i incorpora el camí que voreja el castell fins a la parcel·la 491 del polígon 4. Seguix per la mitgera est de les parcel·les 491 i 492 i des d'allí fins al punt d'origen. Des d'este punt seguix fins al punt d'origen A


Còpia Permalink ELI